Hrvatski jezik (24. travnja 2020.)

**M. Twain: Kraljević i prosjak – stvaralačko prepričavanje i prepričavanje s promjenom gledišta**

ROK ZA IZVRŠAVANJE ZADATKA: ponedjeljak (4. 5.), do 12 sati

Zadatak i upute za rad:

* Posljednjih sati upoznali ste se s pričom o dvojici dječaka koji su, zbog svoje fizičke sličnosti, zamijenili uloge. Riječ je, naravno, o ulomku iz romana „Kraljević i prosjak“.
* Prije čitanja i interpretacije toga ulomka, upoznali ste se i s četiri načina prepričavanja (sažeto, opširno, s promjenom gledišta i stvaralačko).
* Sada ćemo spojiti i jedno i drugo gradivo u jedan zadatak
* Vaš je današnji zadatak **prepričati ulomak „Kraljević i prosjak“ iz vaše čitanke**. Kao što vidite u roku za izvršavanje zadatka, imat ćete jako puno vremena da pripremite i izvedete tu usmenu vježbu.

**Smjernice prema kojima ćete prepričati zadani tekst:**

1. naravno, na početku prepričavanja nemojte zaboraviti reći naslov i autora teksta
2. priču iz čitanke prepričat ćete:
3. opširno (trebate iznijeti što više pojedinosti iz priče)
4. s promjenom gledišta (ulomak je u čitanci ispripovijedan u 3. osobi, no vi ćete ju prepričati u 1. osobi – izaberite iz čije ćete perspektive pripovijedati – možete prepričavati kao da ste siromašni Tom ili kraljević Edward)
5. stvaralački (promijenit ćete malo originalnu priču tako što ćete u nju unijeti novi lik i novi događaj, u kojem god dijelu priče želite – na početku, u sredini ili na kraju)
6. ako želite, vi sebi možete u natuknicama zabillježiti svoju verziju priče koju ćete prepričavati, kako bi vam bilo lakše zapamtiti i uvježbati, no kada budete prepričavali, to mora biti usmeno
7. kada budete sigurni da ste dobro osmislili svoju priču i budete spremni za izvođenje, svoj nastup snimit ćete kao videozapis
8. nemojte pokraj kamere/mobitela ili negdje pored sebe imati papir i gledati u njega jer će se to na kameri vidjeti – dobro uvježbajte prepričavanje i kada budete spremni, onda se snimite.
* Važno je da ovaj zadatak ozbiljno shvatite i odradite ga kako treba jer ćete iz njega biti ocijenjeni.
* **Što će biti vrednovano u vašem prepričavanju?**

Vrednovat će se koliko ste sastavnica upotrijebili u svom prepričavanju, od onih koje sam vam zadala (od 1. do 5.). Naravno, za što bolju ocjenu potrebno je upotrijebiti sve sastavnice. Također, tijekom prepričavanja važno je da priča ide kronološki (redom pripovijedajte događaje) i da budete sigurni u svojoj izvedbi – bez nepotrebnih zastajkivanja u prepričavanju. Vaš govor treba biti izražajan – potrudite se da vaša intonacija (naglašavanje) ne bude jednolična, tj. ista tijekom cijelog prepričavanja. Osim toga, trebate prepričavati na standardnom hrvatskom jeziku, poštujući sva jezična pravila koja ste dosad usvojili.

* Videozapise svojega prepričavanja slat ćete mi privatnom porukom na yammer do zadanoga roka.

*Sretno u izvršavanju ovoga zadatka!*